CELEX: 62013TN0201
Language: bg
Date: 2013-04-12 00:00:00
Title: Дело T-201/13: Жалба, подадена на 12 април 2013 г. — Rubinum/Комисия

8.6.2013   
            
            
               BG
            
            
               Официален вестник на Европейския съюз
            
            
               C 164/21
            
         Жалба, подадена на 12 април 2013 г. — Rubinum/Комисия
   (Дело T-201/13)
   2013/C 164/37
   Език на производството: немски
   
      Страни
   
   
      Жалбоподател: Rubinum, SA (Руби, Испания) (представители: C. Bittner и P.-C. Scheel)
   
      Ответник: Европейска комисия
   
      Искания
   
   Жалбоподателят иска:
   
               —
            
            
               да се отмени Регламент за изпълнение (ЕС) № 288/2013 на Комисията,
            
         
               —
            
            
               ответникът да бъде осъден да заплати съдебните разноски.
            
         
      Правни основания и основни доводи
   
   В подкрепа на жалбата си жалбоподателят по същество сочи следното:
   
               1.
            
            
               Нарушение на член 13, параграф 2 от Регламент (ЕО) № 1831/2003 (1)
               
               По този въпрос жалбоподателят твърди, че обжалваният регламент е издаден в частност на основание член 13, параграф 2 от Регламент № 1831/2003, без в случая да са изпълнени предпоставките по тази разпоредба. По-специално той посочва, че обжалваният регламент се опира само на предположения и че в действителност не е конкретно установено нито че препаратът води до прехвърляне на антибиотичната резистентност, нито че образува токсини.
            
         
               2.
            
            
               Нарушение на член 9, параграф 1 от Регламент № 1831/2003
               Тук жалбоподателят поддържа, че Комисията е трябвало да се произнесе по заявлението, което той подава на основание член 10, параграф 2 във връзка с член 7 от Регламент № 1831/2003, по реда на член 9, параграф 1 от същия регламент.
            
         
               3.
            
            
               Нарушение на член 5, параграф 2 от Регламент № 1831/2003
               В това отношение жалбоподателят твърди, че в редица производства по издаване на разрешения е доказал надлежно и в достатъчна степен, че произвежданата от него фуражна добавка не оказва неблагоприятно въздействие върху човешкото здраве, здравето на животните и околната среда по смисъла на член 5, параграф 2 от Регламент № 1831/2003. Освен това Комисията и ЕОБХ не оборили тези данни.
            
         
               4.
            
            
               Нарушение на член 6 от Регламент (ЕО) № 178/2002 (2)
               
               Тук жалбоподателят по същество сочи, че обжалваният регламент не се основава на надлежен и пълен анализ на риска.
            
         
               5.
            
            
               Нарушение на член 7, параграф 2 от Регламент № 178/2002
               В това отношение жалбоподателят наред с останалото поддържа, че и принципът на предохранителните мерки по член 7 от Регламент № 178/2002 не е давал основание на Комисията да приеме обжалвания регламент. Освен това той посочва, че дори ако се вземе предвид принципът на предохранителните мерки, обжалваният регламент пак е издаден в нарушение на изискванията по член 7, параграф 2 от Регламент № 178/2002.
            
         
               6.
            
            
               Нарушение на общи принципи на правото на Съюза
               В това отношение жалбоподателят се оплаква от нарушение на правото му на изслушване, правото на справедлив процес и принципа на пропорционалност.
            
         
               7.
            
            
               Нарушение на член 19 от Регламент № 1831/2003
               По този въпрос се твърди, че Комисията не е спазила предвидения в член 19 от Регламент № 1831/2003 двумесечен срок за преразглеждане на решенията на ЕОБХ или отказите на ЕОБХ за вземане на решение и че се е произнесла по искането му за преразглеждане на едно от становищата на ЕОБХ едва след издаването на обжалвания регламент.
            
         
      (1)  Регламент (ЕО) № 1831/2003 на Европейския парламент и на Съвета от 22 септември 2003 година относно добавки за използване при храненето на животните (ОВ L 268, стр. 29; Специално издание на български език, 2007 г., глава 3, том 49, стр. 155).
   
      (2)  Регламент (ЕО) № 178/2002 на Европейския парламент и на Съвета от 28 януари 2002 година за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, стр. 1; Специално издание на български език, 2007 г., глава 15, том 8, стр. 68).